UPDATE: Şoferul care a provocat accidentul cu doi morţi de pe DN 17 a fost reţinut

Şoferul care a provocat accidentul cu doi morţi de pe DN 17 de la Tureac, din judeţul Bistriţa-Năsăud, a fost reţinut pentru 24 de ore, urmând ca miercuri să se ceară arestarea sa preventivă pentru ucidere din culpă şi conducerea unui autovehicul cu un permis necorespunzător.

Purtătorul de cuvânt al Inspectoratului Judeţean de Poliţie Bistriţa-Năsăud, Antonela Pop, a declarat, marţi seară, corespondentului MEDIAFAX că şoferul a fost reţinut pentru 24 de ore pentru ucidere din culpă şi conducerea pe drumurile publice a unui autovehicul de către o persoană al cărei permis de conducere este necorespunzător categoriei din care face parte vehiculul respectiv.

"Şoferul a fost reţinut pentru 24 de ore, iar miercuri se va propune arestarea lui preventivă. Acuzaţiile sunt ucidere din culpă şi conducerea pe drumurile publice a unui autovehicul de către o persoană al cărei permis de conducere este necorespunzător categoriei din care face parte vehiculul respectiv", a spus Pop.

UPDATE: Şoferul care a ucis doi bărbaţi pe DN 17 nu avea permis de conducere pentru camioane

Şoferul care a produs, marţi, accidentul pe DN 17, în urma căruia doi bărbaţi au murit, nu avea permis pentru conducerea maşinilor de mare tonaj, el fiind posesor al unui permis de conducere categoria B, motiv pentru care riscă pedeapsa cu închisoarea.

Purtătorul de cuvânt al Inspectoratului Judeţean de poliţie Bistriţa-Năsăud, Antonela Pop, a declarat, marţi, corespondentului MEDIAFAX că şoferul autotrenului implicat la prânz în accidentul de la Tureac - din a cărui remorcă au căzut buşteni omorând doi oameni - avea permis necorespunzător, de categoria B.

"Avea permis categoria B. El este acum audiat la Poliţia Tiha Bârgăului. Deocamdată, nu este reţinut, dar pedeapsa în astfel de cazuri poate fi închisoarea. Facem cercetări şi la firmă, o companie din Mureşenii Bârgăului care se ocupă cu exploatarea şi transportul lemnului", a spus Pop.

Potrivit Codului rutier, conducerea pe drumurile publice a unui autovehicul de către o persoană al cărei permis de conducere este necorespunzător categoriei sau subcategoriei din care face parte vehiculul respectiv (…) se pedepseşte cu închisoare de la şase luni la trei ani sau cu amendă.

Purtătorul de cuvânt al Poliţiei Judeţene Bistriţa-Năsăud, Antonela Pop, a declarat că accidentul s-a produs, marţi, în jurul prânzului, într-o curbă de pe DN 17, după ce o maşină de mare tonaj încărcată cu lemne, care circula din direcţia Piatra Fântânele-Bistriţa, a intrat în balans, iar încărcătura a căzut într-o staţie de autobuz unde aşteptau mai multe persoane.

În urma incidentului, şi-au pierdut viaţa doi bărbaţi care aşteptau în staţia de autobuz.

La rândul său, purtătorul de cuvânt al Inspectoratului pentru Situaţii de Urgenţă (ISU) Bistriţa-Năsăud, Marius Rus, a declarat că în momentul în care echipajele de urgenţă au ajuns la faţa locului un bărbat a fost găsit decedat, iar altul se zbătea între viaţă şi moarte. Iniţial, acesta din urmă a fost resuscitat, dar ulterior a murit.

"În staţia de autobuz erau trei persoane, dar una nu a mai fost găsită la faţa locului, probabil că a fost rănită uşor şi s-a dus acasă. În consecinţă, doi bărbaţi şi-au pierdut viaţa. Unul are peste 50 de ani, altul în jur de 30 de ani. Despre a treia persoană, văzută de martori la faţa locului, nu ştim nimic. Probabil s-a speriat şi a fugit", a spus reprezentantul ISU.

Şoferul camionului, în vârstă de 20 de ani, din localitatea Tureac, va fi cercetat penal pentru ucidere din culpă.

"Vom vedea ce viteză a avut, ce traiectorie, dacă încărcătura era bine asigurată. Verificăm totodată firma de transport de unde a exploatat lemn şi unde îl ducea", a explicat purtătorul de cuvânt al Poliţiei Judeţene Bistriţa-Năsăud.